S-239/2017

Mál þetta, sem dómtekið var 24. þessa mánaðar, var höfðað með ákæru lögreglustjórans á höfuðborgarsvæðinu, útgefinni 27. júní síðastliðinn, á hendur Á-kk-þgf Þ-kk-þgf I-kk-þgf, kt. 000000-0000, Eskivöllum 1 í Hafnarfirði, „fyrir umferðarlagabrot, með því að hafa laugardaginn 1. apríl 2017 ekið bifhjóli af gerðinni Znen F22 [...] undir áhrifum áfengis (í blóði mældist vínandamagn 3,09‰) vestur Strandgötu í Hafnarfirði, til móts við Suðurbæjarlaug, þar sem akstri lauk með árekstri“ og að hafa þannig brotið gegn 1., sbr. 3. mgr. 45. gr., [...] sbr. 1. mgr. 100. gr. umferðarlaga nr. 50/1987, með áorðnum breytingum.

Í ákærunni er þess krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Við þingfestingu málsins 24. þessa mánaðar játaði ákærði skýlaust að hafa ekið undir áhrifum áfengis með þeim hætti sem greinir í ákærunni, en neitaði að öðru leyti þeim sökum sem á hann voru bornar samkvæmt ákæruskjali. Í kjölfarið lýsti sækjandi því yfir að fallið væri frá þeim sakargiftum sem ákærði gekkst ekki við og einnig heimfærslu til refsiákvæðis vegna þeirra sakargifta. Um málavexti er því skírskotað til ákærunnar, sbr. framangreint.

Ákærði hefur fyrir dómi skýlaust játað að hafa framið það ölvunarakstursbrot sem honum er gefið að sök samkvæmt framansögðu og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um það brot sem honum er að endingu gefið að sök og er það brot hans réttilega heimfært til refsiákvæða, sbr. framangreind breyting þar á við þingfestingu málsins. Ákærði hefur því unnið sér til refsingar.

Samkvæmt því sem fram kemur á sakavottorði, hefur ákærði í þremur tilvikum sætt refsingu frá og með árinu 2014. Þar af hafa dómur frá 24. nóvember 2014 og viðurlagaákvörðun frá 11. júní 2015, þar sem ákærði ók í báðum tilvikum meðal annars undir áhrifum áfengis, áhrif við ákvörðun refsingar nú. Með dómnum frá 24. nóvember 2014 var hann dæmdur til sektargreiðslu og ævilöng ökuréttarsvipting hans áréttuð, fyrir að aka ölvaður og sviptur ökurétti. Með dómnum var honum gerður hegningarauki við dóm frá 17. október sama ár, þar sem hann var dæmdur til greiðslu sektar, fyrir að aka sviptur ökurétti. Þá er þess að geta, að fyrir þann tíma, hafði hann með dómi frá 15. febrúar 2006, verið dæmdur til fangelsis- og sektarrefsingar og hann sviptur ökurétti ævilangt, meðal annars fyrir ölvunarakstur. Hann lauk í kjölfarið samfélagsþjónustu í ársbyrjun 2007. Með viðurlagaákvörðun 11. júní 2015, samþykkti hann svo greiðslu sektar og ævilanga ökuréttarsviptingu, fyrir ölvunarakstur og akstur sviptur ökurétti, en þau brot viðhafði hann 13. mars sama ár.

Í ljósi þess að meira en fimm ár liðu frá því að ákærði tók út refsingu sína samkvæmt dómnum frá 15. febrúar 2006, þar til að hann ók að nýju undir áhrifum áfengis, verður refsing hans fyrir þess háttar brot hans nú, með vísan til dómvenju, ákveðin líkt og hann hafi tvisvar sinnum áður brotið af sér með þeim hætti. Að framangreindum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í þrjátíu daga. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, Á-kk-nf Þ-kk-nf I-kk-nf, sæti fangelsi í þrjátíu daga.

Ákærði er sviptur ökurétti ævilangt.

Ákærði greiði 24.255 krónur í sakarkostnað.

H-kk-nf Þ-kk-nf